Man in hof oor student se liggaam in tas | Maroela Media
Nosicelo Mtebeni se liggaam is in 'n tas gevind. (Foto: Fort Hare Alumni Chapter/Facebook)
Die 25-jarige man wat verlede week in hegtenis geneem is nadat sy vriendin se liggaam in 'n tas langs die pad gevind is, het Maandag in die landdroshof op Oos-Londen verskyn op aanklag van moord en regsverydeling.
Maroela Media het vroeër berig dat Nosicelo Mtebeni (23), 'n regstudent aan die Fort Hare-universiteit (UFH) se Oos-Londen-kampus, se liggaam in 'n tas in Quigney deur 'n pendelaar aangetref is. By die tas was 'n swart sak met ander liggaamsdele.
Volgens Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, het 'n ooggetuie glo gesien hoe Alutha Pasile Donderdag omstreeks 05:00 met 'n pers tas en 'n swart sak sy huis verlaat.
Dié beskrywing het ooreengestem met die sakke waarin Mtebeni se oorskot gevind is.
"Die polisie het Pasile kort daarna in hegtenis geneem," sê Ngcakani.
Volgens die NVG was Mtebeni in 'n verhouding met Pasile betrokke en die twee het saam gewoon.
Pasile het nie om borgtog aansoek gedoen nie. "Sy saak is tot 28 September uitgestel terwyl die polisie verder ondersoek instel," sê Ngcakani.
Woede oor moord
Intussen het die minister van hoër onderwys en opleiding, Blade Nzimande, sy skok en woede oor die "barbaarse" moord op Mtebeni te kenne gegee.
Nzimande sê maatskaplike mobilisering is nodig om die vlaag geslagsgeweld te stuit.
"Suid-Afrika kan nie voortgaan om 'n toevlugsoord vir misdadigers te wees wat die maatskaplike vesel van ons samelewing uitmekaar wil skeur nie."
Nzimande het 'n span kundiges na die Fort Hare-universiteit gestuur om personeel en studente te ondersteun.
Prof. Sibongile Muthwa, voorsitter van die Universiteite van Suid-Afrika-forum (Usaf), het ook die grusame moord op Mtebeni ten sterkste veroordeel.
"Die hele universiteitsektor is geskok oor hierdie tragiese voorval. Dit is onbegryplik dat die sinnelose geweld teenoor vroue voortduur terwyl ons Vrouemaand vier. Die ongegronde aanslag op die vroue van Suid-Afrika moet deur elke burger ernstig opgeneem word.
"Usaf sal alles in sy vermoë doen om 'n veilige en ondersteunende omgewing aan alle vroue te bied."
Roudag vir slagoffer
UFH het intussen aangekondig dat alle akademiese aktiwiteite en ander bedrywighede Woensdag opgeskort word om die dood van Mtebeni te betreur en haar lewe te vier.
'n Gedenkdiens sal Woensdag gehou word en die geleentheid sal regstreeks uitgesaai word.
Die universiteit se departement van musiek sal Donderdag 'n oorspronklike Vrouemaand-liedjie uitvoer wat aan Mtebeni opgedra word.
UFH het ook gevra dat Mtebeni saam met ander universiteit-alumni wat as merkwaardige vroueleiers beskou word – Gertrude Ntlabathi, Nolitha Fakude en Phyllis Ntantala – in 'n kunswerk verskyn wat later vandeesweek onthul sal word.
In die nuus Oos-Londen
Gestremde dogter dink ma wat sterf 'slaap net'
Dit is en bly vreeslik, dat so 'n pragtige vrou so wreed tot haar einde moes kom. Sterkte aan haar familie en studente.
Onmenslik. Ek hoop hy sit in die tronk tot hy daar doodgaan
Dis sulke wreedaards wat mens na middeleeuse martelings wil laat terugkeer as strawwe. Sy ledemate moet stuk vir stuk uitmekaar geskeur word terwyl hy nog by sy positiewe is.
Verbaas my elke keer om die een of ander minister se reaksie te sien of lees. Hulle is altyd "verbaas" oor wat gebeur het. Ek is nie meer nie en die tipe gedrag en optrede raak nou al gewoon en daar is nie einde aan hulle boosheid nie
Dis nou ramaphosa se peace loving our people who just want land wat sulke goed aan mekaar doen. Wat dan nou van Black Lives Matter en human rights en ubuntu?